ORDE do 19 de febreiro de 2007 pola que se establecen as bases polas que se rexerá a concesión de subvencións a entidades de iniciativa social para investimento, mantemento e promoción de actividades e programas de servizos sociais e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 02/03/2007

O Estatuto de autonomía de Galicia, no seu artigo 27.23º, asigna á comunidade autónoma a competencia exclusiva en materia de servizos sociais.
En virtude dese título competencial aprobouse a Lei 4/1993, do 14 de abril, de servizos sociais para Galicia (DOG nº 76, do 23 de abril), que recolle no seu artigo 49 a posibilidade de que a Administración autonómica estableza subvencións a entidades prestadoras de servizos sociais.
A Vicepresidencia da Igualdade e do Benestar, segundo a estrutura orgánica fixada polo Decreto 517/2005, do 6 de outubro (DOG nº 195, do 10 de outubro), é o órgano a que lle corresponde o exercicio como propias das competencias e funcións en materia de políticas autonómicas de benestar, incluíndo as políticas de xuventude, solidariedade, voluntariado, benestar social, inclusión social, servizos comunitarios, atención ás persoas con discapacidade e ás persoas maiores.
Entre as competencias da Vicepresidencia da Igualdade e do Benestar figura a de realizar a planificación xeral dos servizos sociais e a coordinación dos servizos sociais de titularidade pública con aqueles que prestan as entidades de iniciativa social sostidos con fondos públicos, coa finalidade de atender de forma ordenada e global as necesidades, mellorar o rendemento dos recursos dispoñibles, garantir a calidade na prestación dos servizos, evitar os desequilibrios territoriais e estimular a cultura da participación da sociedade e dos propios afectados como elemento esencial na provisión de servizos sociais.
Na procura deses obxectivos, considérase axeitado o establecemento de subvencións destinadas a entidades de iniciativa social para a prestacións de servizos sociais, sempre que se axusten á tipoloxía e requisitos legalmente establecidos e se adecuen á planificación da Vicepresidencia da Igualdade e do Benestar.
Resulta, ademais, necesario asegurar a adaptación dos centros que optan a prestar servizos sociais aos requisitos legais expresados no Decreto 243/1995, do 28 de xullo (DOG nº 159, do 21 de agosto), polo que se regula o seu réxime de autorización e acreditación. Nese sentido contémplase, entre os criterios de prioridade na presente orde, o emprego das subvencións de investimento e equipamento na adaptación dos centros das entidades solicitantes a aqueles requisitos.
Continuando coa liña iniciada no exercicio anterior, refúndense nunha soa orde subvencións que
foron obxecto de convocatoria independente noutros anos. De igual maneira, contémplase expresamente a posibilidade de incrementar os créditos previstos nela como consecuencia da existencia dunha maior dispoñibilidade orzamentaria.
Por último, debe sinalarse que a solicitude, tramitación e concesión destas subvencións axustarase ao disposto na Lei 38/2003, xeral de subvencións, do 17 de novembro (BOE nº 276, do 18 de novembro) e no Real decreto 887/2006, do 21 de xullo, que a desenvolve; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG nº 218, do 11 de novembro), tendo en conta as posteriores modificacións; e ao Decreto 287/2000, do 21 de novembro, polo que se desenvolve o réxime de axudas e subvencións públicas que conceda a Administración autonómica (DOG nº 238, do 11 de decembro), atendendo, en todo caso, aos principios de publicidade, obxectividade e concorrencia.
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e o seu presidente (DOG nº 23, do 21 de marzo), modificada pola Lei 11/1988, e polo Decreto 211/2005, do 3 de agosto, polo que se establece a estrutura orgánica da Xunta de Galicia (DOG nº 149, do 4 de agosto) e polo Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, para a debida aplicación dos créditos orzamentarios conforme o fin para que foron establecidos,
DISPOÑO:
Artigo 1º.-Obxecto.
Esta orde ten por obxecto o establecemento de subvencións ás entidades de iniciativa social que, de conformidade coa Lei 4/1993, do 14 de abril, de servizos sociais, e os regulamentos que a desenvolven, levan a cabo programas e prestan servizos sociais nos seguintes niveis de atención e áreas de actuación:
a) Servizos sociais de atención primaria. Comprenden os programas de orientación, asesoramento e información; de axuda no fogar; de inserción social; de animación, prevención e fomento da cooperación social; de convivencia alternativa ou calquera outro que dea cumprimento ao obxecto deste nivel de atención, segundo se recolle no Decreto 240/1995, do 28 de xullo, (DOG nº 157, do 17 de agosto), que consiste prioritariamente nunha acción social globalizadora e polivalente dirixida ao conxunto da poboación dun ámbito xeográfico determinado. Para estes efectos, consideraranse centros propios deste nivel de atención os centros sociais, centros de día, centros ocupacionais, centros de acollida, albergues e outros nos cales se desenvolvan os programas antes citados de atención primaria.
b) Servizos sociais especializados na área de atención ás persoas con discapacidade, co obxecto de acadar a súa máxima autonomía e independencia,
impulsando a súa participación social e asociativa e facendo efectiva a igualdade de oportunidades a través de accións de apoio de carácter específico, destinadas a previr ou compensar as desvantaxes ou especiais dificultades que teñen as persoas con discapacidade, atendendo aos diferentes tipos e graos de discapacidade.
c) Servizos sociais especializados na área de atención ás persoas maiores, orientados á consecución do seu benestar, autonomía e integración social.
d) Servizos sociais especializados na área de atención a menores, encamiñados á prevención e superación das problemáticas derivadas da desintegración familiar, así como a atención dos menores en situación de conflito, desvantaxe ou risco de inadaptación social.
Artigo 2º.-Destinatarios.
1. Poderán solicitar as subvencións reguladas na presente orde as entidades de iniciativa social referidas no artigo 32.2º c) da Lei 4/1993, do 14 de abril, de servizos sociais, que desenvolvan programas e presten os servizos establecidos no artigo anterior, sempre que se atopen debidamente inscritas con anterioridade á data de finalización do prazo de presentación de solicitudes no Rexistro de Entidades Prestadoras de Servizos Sociais, regulado polo Decreto 291/1995, do 3 de novembro (DOG nº 218, do 14 de novembro), e pola Orde do 5 de febreiro de 1996 (DOG nº 35, do 19 de febreiro), que desenvolve o anterior.
2. Será requisito previo ao outorgamento das subvencións a entidades para o mantemento de centros en que se presten servizos sociais a obtención da autorización para o inicio de actividades, prevista no Decreto 243/1995, do 28 de xullo (DOG nº 159, do 21 de agosto), ou a presentación da solicitude do permiso, antes do remate do prazo de presentación das instancias da presente orde. A solicitude do permiso de inicio de actividades presentarase en modelo normalizado e irá acompañada da documentación prevista no artigo 21 do citado decreto. En todo caso, a comisión de valoración verificará que a entidade solicitante ten concedido o mencionado permiso con anterioridade á notificación da resolución da subvención que corresponda.
3. No suposto de entidades que no exercicio anterior recibisen subvención para mantemento de centros ou promoción de actividades ou asinasen convenios de colaboración coa Xunta de Galicia que tivesen un obxecto semellante ao contemplado nesta orde, será requisito previo para a concesión da subvención a presentación do balance de ingresos e gastos comprensivo de todo o ano natural, a que se refire o artigo 17º desta orde (anexo VII) e, no caso das subvencións para promoción de actividades, da correspondente memoria. Ademais, as entidades que percibisen no anterior exercicio unha subvención para mantemento de centros de servizos sociais condicionada ao outorgamento do permiso de inicio de actividade, deberán acreditar que se manteñen as condicións que determinaron ese outorgamento pola Vicepresidencia da Igualdade e do Benestar.
4. As entidades que accedan á presente convocatoria deberán dedicarse con carácter preferente, en concordancia cos seus estatutos, á realización de actuacións recollidas no artigo 1º desta orde.
5. As subvencións para mantemento de centros e promoción de actividades de servizos sociais especializados reguladas nesta orde non son compatibles coa reserva de prazas efectuadas mediante convenio ou calquera das modalidades de contratación administrativa entre a entidade solicitante e a Xunta de Galicia.
Artigo 3º.-Tipos de subvencións.
Os tipos de subvencións que se poderán solicitar son os seguintes:
A. De investimento en centros de servizos sociais de atención primaria.
Son gastos elixibles para este tipo:
-A adquisición de inmobles.
-A construcción, ampliación, reforma e mellora da accesibilidade de inmobles.
-O equipamento e a moblaxe.
B. De mantemento en centros, equipamentos e servizos sociais de atención primaria.
Inclúense neste tipo aqueles centros, equipamentos e servizos que complementen os ámbitos de intervención social da rede pública concertada de servizos sociais neste nivel de atención. Os contidos dos centros e servizos elixibles para seren subvencionados con cargo a esta orde axustaranse ao tipificado nos artigos 2, 3 e 8 do Decreto 240/1995, do 28 de xullo, polo que se regula este nivel de atención do sistema de servizos sociais.
C. De promoción de actividades e programas básicos, innovadores e complementarios de atención primaria.
Inclúense neste tipo o desenvolvemento de actividades e programas que complementen, amplíen ou innoven os programas básicos de actuación dos servizos sociais de atención primaria referidos no artigo 9 do Decreto 240/1995.
O número de programas de actividades para os cales se poderá solicitar subvención será como máximo de tres, debendo indicarse cal é a orde de prioridade entre eles.
D. De investimento en centros e servizos sociais especializados na área de atención ás persoas con discapacidade:
Son gastos elixibles para este tipo de subvención:
-A adquisición de inmobles.
-A construción, ampliación, reforma e mellora dos inmobles en xeral.
-A adaptación dos edificios ás condicións de accesibilidade establecidas na Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia (DOG nº 166, do 29 de agosto) e no Decreto 35/2000, do 28 de
xaneiro que a desenvolve (DOG nº 41, do 29 de febreiro).
-A adquisición e instalación de equipamento e moblaxe, así como a adquisición de vehículos de transporte.
E. De mantemento de centros e servizos sociais especializados na área de atención ás persoas con discapacidade.
Inclúense neste tipo as que teñen por obxecto a colaboración para o desenvolvemento da actividade ordinaria de entidades e centros a través do financiamento de gastos de persoal e xerais de funcionamento.
F. De promoción de actividades básicas, innovadoras e complementarias no ámbito dos servizos sociais especializados na área de atención ás persoas con discapacidade.
O número de programas de actividades para os cales se poderá solicitar subvención será como máximo de tres, debendo indicarse cal é a orde de prioridade entre eles.
G. De mantemento de centros de servizos sociais especializados na área de atención ás persoas maiores.
H. De promoción de actividades básicas, innovadoras e complementarias no ámbito dos servizos sociais especializados de atención ás persoas maiores.
I. De investimento en centros de servizos especializados na área de atención aos menores.
Son gastos subvencionables, de acordo co establecido nas normas sobre elixibilidade aplicables ás axudas financiadas polo Fondo Europeo de Desenvolvemento Rexional (Feder):
-A adquisición de inmobles.
-A construción, ampliación, reforma e mellora da accesibilidade de inmobles.
-O equipamento e a moblaxe.
-O equipamento tecnolóxico (ordenadores, módems, impresoras, etc.) e comunicacións (acceso á rede, sofware, etc.).
-A promoción de medidas innovadoras na organización e funcionamento dos centros e a implantación de procedementos de calidade dos servizos.
Artigo 4º.-Normas de carácter xeral para todo tipo de subvención.
a) Tanto nas subvencións de investimento na modalidade de promoción de medidas innovadoras e implantación de procedementos de calidade, incluída na área de atención a menores, como nas de mantemento de centros e promoción de actividades, a subvención poderá significar o financiamento total ou parcial do gasto, sen que en ningún caso implique duplicidade de financiamento.
b) No caso das subvencións de investimento, o importe da subvención que se conceda poderá alcanzar como máximo o 70% do orzamento presentado.
c) En calquera caso, a suma dos fondos obtidos de calquera administración pública e das subvencións concedidas por todo tipo de organismos privados, percibidas coa mesma finalidade, non poderá superar o importe total do gasto efectuado. Así mesmo, a subvención reducirase proporcionalmente cando non se xustifique a totalidade do gasto para que foi concedida.
d) Os servizos da Vicepresidencia da Igualdade e do Benestar poderán efectuar as comprobacións que consideren oportunas canto ao cumprimento por parte das entidades de iniciativa social participantes dos requisitos exixidos pola Lei de servizos sociais de Galicia e pola súa normativa de desenvolvemento. Así mesmo, poderán solicitar informes dos servizos da rede pública concertada de servizos sociais canto aos aspectos de complementariedade, oportunidade e eficacia dos servizos e programas das entidades solicitantes recollidos nesta orde.
e) As entidades sen ánimo de lucro con personalidade xurídica independente que desenvolvan actuacións nun mesmo ámbito territorial, provincial ou supraprovincial estarán facultadas para solicitar subvencións dirixidas á realización conxunta de actividades con idéntica finalidade, o que se fará constar na correspondente solicitude. As instancias cursaranse individualmente e cada entidade solicitará unha parte proporcional da axuda, de xeito que a suma resultante das subvencións solicitadas por todas elas non poderá superar o custo total da actividade. En todo caso, a presentación dunha solicitude conxunta impedirá a presentación de solicitudes individuais para outra finalidade.
Artigo 5º.-Financiamento.
1. Para a concesión das subvencións reguladas na presente orde, e sen prexuízo de ulteriores variacións producidas como consecuencia de maiores dispoñibilidades orzamentarias, que se tramitarán como modificacións dela, existe crédito adecuado e suficiente con cargo á Lei 14/2006, do 28 de decembro, de orzamentos xerais da comunidade autónoma (DOG nº 249, do venres 29 de decembro), por un importe máximo de 4.265.847,34 euros, dos cales 3.615.847,34 A son fondos propios e 650.000 A están financiados polo Fondo Europeo de Desenvolvemento Rexional, nas aplicacións seguintes:
Fondos propios:
a) Gastos correntes:
05.31.312A.481.3 polo importe de 1.036.000 euros.
05.31.312F.481.2 polo importe de 69.280 euros.
05.31.312F.481.4 polo importe de 505.000 euros.
05.31.312A.481.1 polo importe de 250.000 euros.
b) Gastos de investimento:
05.31.312F.781.1 polo importe de 129.848,34 euros.
05.31.312E.781.0 polo importe de 1.625.719 euros.
Fondos financiados polo Fondo Europeo de Desenvolvemento Rexional:
05.31.312B.781.0 polo importe de 650.000 euros.
2. Se é o caso, poderán adquirirse compromisos de gasto de carácter plurianual, de acordo co establecido no artigo 58 do Decreto lexislativo 1/1999, con cargo ás aplicacións e contías seguintes:
Ano 2008: 05.31.312E.781.0, polo importe de 1.138.000 euros.
Ano 2009: 05.31.312E.781.0, polo importe de 975.000 euros.
3. No caso de que calquera beneficiario das subvencións, de carácter plurianual, para adquisición, construción, reforma, rehabilitación e equipamento de centros de atención a persoas con discapacidade, concedidas ao abeiro das ordes do 20 de abril e do 28 de novembro de 2005, que modifica a anterior, así como da Orde do 6 de abril de 2006, renuncie á subvención que lle foi concedida, os créditos non aplicados e destinados a estas incorporaranse automaticamente na presente orde na aplicación orzamentaria 05.31.312E.781.0.
4. En calquera caso, a concesión das subvencións reguladas na presente orde limitarase ás dispoñibilidades orzamentarias.
Artigo 6º.-Solicitudes e documentación requirida.
As solicitudes formularanse nos modelos publicados como anexos desta orde. Ademais dos modelos comúns a todo tipo de subvención, xunto á solicitude deberán achegarse os documentos específicos para cada tipo de subvención, de acordo co seguinte:
A) Documentación común a todo tipo de subvención:
a) Solicitude (anexo I).
b) Memoria da entidade que se axustará ao formato do (anexo II), contendo os datos básicos de identificación e unha presentación da entidade que recolla, como mínimo, os epígrafes sinalados neste anexo.
c) Datos financeiros da entidade solicitante (anexo III), que inclúe a ficha bancaria e a declaración relativa á non percepción doutras axudas.
d) Certificación expedida pola entidade bancaria sobre a titularidade da conta corrente na que se ingresará a subvención.
e) Acreditación da personalidade e representación do solicitante. Para a acreditación da personalidade deberá achegarse fotocopia do documento nacional de identidade ou documento equivalente.
f) Fotocopia da tarxeta de identificación fiscal.
g) Ficha de entidades, de centros ou de fundacións e establecementos, segundo corresponda (anexos VIII, IX ou X).
As entidades que solicitasen subvención no exercicio anterior quedarán exentas de presentar a documentación prevista nas alíneas d), e) e f), sempre que non se producisen modificacións no seu contido, circunstancia que será acreditada mediante certificación simple expedida polo representante da entidade.
B) Documentos específicos para as subvencións de investimento (subvencións do tipo A, D, e I das relacionadas no artigo 3º desta orde):
Deberá achegarse o anexo IV, que se presentará para todo tipo de solicitude de investimento, no cal se identifica o centro, o tipo de axuda, a área de atención e o proxecto. No suposto de subvencións que supoñan un custo superior aos 1.500 euros, presentaranse certificados de estar ao día das obrigas tributarias e coa Seguridade Social para os efectos de obtención de axudas e subvencións públicas, así como o certificado de non ter pendente de pagamento ningunha débeda coa comunidade autónoma.
Ademais, segundo os casos, os seguintes documentos:
-Subvencións para adquisición de inmobles:
a) Certificado do Rexistro da Propiedade en que figuren as cargas que puidese ter o inmoble, así como a titularidade deste a favor do vendedor. No suposto de adquisición sobre plano, certificado do Rexistro da Propiedade en que conste a titularidade do soar a favor do vendedor.
b) Documento de opción de compra, no cal se indicará a data de caducidade desta, así como o prezo e a forma de pagamento.
c) Informe técnico sobre o estado do inmoble.
d) Declaración responsable na cal se faga constar o compromiso de dedicación do inmoble á finalidade que serviu de fundamento á solicitude de subvención durante, polo menos, vinte anos.
-Subvencións para construción, reforma, ampliación ou mellora de inmobles.
a) Certificado do Rexistro da Propiedade que acredite o dominio do inmoble polo solicitante ou, se está en aluguer ou cedido, declaración do propietario en que faga constar as condicións nas cales se efectuou este e a súa conformidade coas obras que se pretende realizar.
b) Certificado do concello correspondente, no cal se faga constar que os plans urbanísticos aprobados e as ordenanzas municipais en vigor permiten a realización da obra que se proxecta e que esta cumpre cos requisitos establecidos na Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia, ou licenza urbanística.
c) Memoria xustificativa da necesidade do investimento, coa indicación do número e características dos futuros usuarios e ámbito territorial de cobertura.
d) Proxecto arquitectónico das obras que se van realizar, incluíndo o orzamento, o plan das obras e o calendario de execución material.
e) Plan de financiamento da obra, con distribución plurianual, se é o caso, e fontes de financiamento.
f) Declaración responsable en que se faga constar o compromiso de dedicación do inmoble á finalidade que serviu de fundamento á solicitude de subvención durante, polo menos, vinte anos.
g) Cando o importe do gasto polo cal se solicita a subvención supere a contía de 30.000 euros presentaranse como mínimo tres ofertas de diferentes posibles contratistas emitidas con carácter previo á contratación, agás cando, polas especiais características do investimento, non existan suficientes empresas capaces da súa execución.
h) Cando a subvención se solicite para a creación dun centro ou, no caso de que a reforma ou adecuación supoñan unha modificación substancial dun centro en funcionamento, é necesario presentar, consonte o que establece o artigo 14.2º do Decreto 243/1995, unha copia da solicitude da correspondente autorización administrativa ou desta autorización, se xa estivese concedida. No primeiro caso, a concesión da autorización deberá acreditarse unha vez que se notifique a resolución de concesión de subvención nun prazo máximo de seis meses.
-Subvencións para equipamento:
a) Orzamento do importe das adquisicións que se pretenden realizar, axustándose a criterios de funcionalidade e economía.
b) No caso de que no ano anterior se subvencionase a construción do centro, acreditación de que a obra está totalmente rematada.
c) Cando o importe do gasto polo cal se solicita a subvención supere a contía de 12.000 euros, presentaranse como mínimo tres ofertas de diferentes provedores emitidas con carácter previo á contratación, agás cando, polas especiais características do equipamento, non existan suficientes empresas subministradoras.
d) Declaración responsable de que o equipamento se dedicará á finalidade que serviu de fundamento á solicitude de subvención durante un período mínimo de cinco anos.
-Subvencións para equipamento tecnolóxico:
a) Orzamento do importe das adquisicións que se pretende realizar, axustándose a criterios de funcionalidade e economía.
b) Cando o importe do gasto polo cal se solicita a subvención supere a contía de 12.000 euros, presentaranse como mínimo tres ofertas de diferentes provedores emitidas con carácter previo á contratación, agás cando, polas especiais características do equipamento, non existan suficientes empresas subministradoras.
c) Declaración responsable de que o equipamento se dedicará á finalidade que serviu de fundamento á solicitude de subvención durante un período mínimo de cinco anos.
-Subvencións para promoción de medidas innovadoras e implantación de procedementos de calidade dos servizos:
a) Orzamento do importe das medidas que se pretenden realizar, axustándose a criterios de funcionalidade e economía.
b) Cando o importe do gasto polo que se solicita a subvención supere a contía de 12.000 euros, presentaranse como mínimo tres ofertas de diferentes provedores emitidas con carácter previo á contratación, agás cando, polas especiais características do proxecto, non existan suficientes empresas subministradoras.
c) Memoria detallada da actividade innovadora que se vai desenvolver e obxectivos que se pretende conseguir, especialmente con referencia á calidade dos servizos.
C) Documentos específicos para todas as subvencións de mantemento de centros, equipamentos e servizos: (subvencións dos tipos B, E e G das relacionadas no artigo 3º desta orde).
a) Ficha de identificación do centro (anexo V) para o cal se solicita a subvención, que deberá informar dos seguintes extremos:
-Identificación do centro e do seu responsable.
-Capacidade e réxime económico aplicado aos usuarios.
-Cadro de persoal voluntario e profesional.
-Servizos prestados e actividades ofrecidas con carácter regular.
-Descrición das características técnicas do centro.
-Relación de usuarios.
-Orzamento de funcionamento do servizo.
-Declaración responsable de non ter asinado convenio ou contrato administrativo para a reserva de prazas con ningunha administración pública.
Esta información mínima requirida no (anexo V) poderá ser ampliada, a discreción da entidade solicitante, nunha memoria complementaria.
Cando se trate de actividades de caracter puntual e aberto en que non sexan posible achegar unha relación concreta dos participantes, considerarase suficiente para estes efectos unha certificación do director do centro ou programa, co visto e prace do presidente da institución, na cal se indique o número de usuarios ou a frecuencia dos servizos que se prestan, segundo proceda. O anterior será igualmente de aplicación no suposto de programas en que, pola natureza da atención prestada, sexa conveniente asegurar a confidencialidade e privacidade dos usuarios.
D) Documentos específicos para todas as subvencións de promoción de actividades e programas (subvencións do tipo C, F e H das relacionadas no artigo 3º desta orde).
a) Unha ficha (anexo VI) por cada programa con custo diferenciado para o cal se solicita subvención. Esta ficha, coa información mínima requirida, deberá expresar o seguinte:
-Identificación da entidade.
-Identificación do programa, área de actuación e custo.
-Cooperación con outras entidades, se procede.
-Resumo do contido.
-Obxectivos e descrición xeral do programa.
-Actuacións e calendario previstos.
-Metodoloxía.
-Sistemas de avaliación e seguimento.
-Orzamento desagregado por partidas dos gastos previstos para o desenvolvemento do programa, así como dos posibles recursos con que se conte para o seu financiamento.
-Declaración responsable de non ter asinado convenio ou contrato administrativo para a reserva de prazas con ningunha administración pública.
-Compromiso expreso de comunicación á Xunta de Galicia dos resultados obtidos, cando da natureza da actividade subvencionada, como é o caso de congresos, reunións científicas, estudos, publicacións ou outras análogas, se desprenda algún produto final de carácter intelectual.
A información mínima requirida no (anexo VI) poderá ser ampliada, a discreción da entidade solicitante, nunha memoria complementaria.
Artigo 7º.-Prazo de presentación das solicitudes e documentación.
O prazo de presentación das solicitudes será dun mes contado a partir do día seguinte ao da publicación da presente orde.
Artigo 8º.-Lugar de presentación das solicitudes e documentación.
A solicitude e a documentación requirida, que irá dirixida ao Vicepresidente da Igualdade e do Benestar ou aos delegados provinciais da Igualdade e do Benestar, presentarase nos servizos centrais ou periféricos da Vicepresidencia da Igualdade e do Benestar, segundo o disposto nos artigos seguintes desta orde, sendo de aplicación, en todo caso, o disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro), segundo redacción dada pola Lei 4/1999, do 13 de xaneiro.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o
tratamento necesario dos datos dos beneficiarios e para a publicación da relación de beneficiarios e do importe das axudas concedidas na páxina web oficial da Xunta de Galicia. Así mesmo, a solicitude inclúe a autorización para facer públicos nos rexistros de axudas, subvencións, e convenios e de sancións, os datos relevantes referidos ás axudas e subvencións recibidas, así como ás sancións impostas.
Artigo 9º.-Normas xerais da tramitación dos expedientes.
1. Os expedientes serán tramitados polas correspondentes unidades administrativas dos servizos centrais da Vicepresidencia da Igualdade e do Benestar ou das súas delegacións provinciais de acordo cos criterios establecidos no artigo 10º.
2. Os servizos da Vicepresidencia encargados da xestión da cada subvención comprobarán que as solicitudes cumpren co establecido na presente orde e, se é o caso, requirirán aos interesados para que, no prazo de dez días, emenden as faltas ou presenten os documentos preceptivos con indicación de que, se así non o fixeren, teranse por desistidos da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Os expedientes, unha vez revisados e, se é o caso, completados, remitiranse á comisión de valoración correspondente de conformidade co disposto no artigo 11º desta orde, que terá a función de propoñer a aprobación ou denegación das subvencións, seguindo os criterios obxectivos recollidos na presente orde para cada tipo de subvención. A comisión de valoración que corresponda poderá solicitar informe á Subdirección Xeral de Autorización e Inspección de Centros acerca do grao de cumprimento da normativa en materia de inscrición de entidades e acreditación de centros de servizos sociais.
4. Se por calquera causa, no momento en que a comisión de valoración teña que examinar as solicitudes, algún dos seus compoñentes non puider asistir, será substituído pola persoa que para o efecto designe o presidente da respectiva comisión e, sempre que for posible, o dito nomeamento deberá recaer noutra persoa da mesma subdirección ou servizo a que pertenza o substituído.
Artigo 10º.-Responsables da tramitación para cada tipo de subvención.
Serán responsables da tramitación dos expedientes:
A) Subvencións de investimento, mantemento e promoción de actividades e programas de servizos sociais de atención primaria (subvencións do tipo A, B e C das relacionadas no artigo 3º):
-Nos servizos centrais: a Subdirección Xeral de Inclusión Social e Cooperación coas Corporacións Locais.
-Nas delegacións provinciais: o Servizo de Prestacións.
B) Subvencións de investimento en centros e servizos sociais especializados na área de atención a persoas con discapacidade (subvencións do tipo D das relacionadas no artigo 3º):
-A Subdirección Xeral de Discapacidade.
C) Subvencións de mantemento e promoción de actividades de servizos sociais especializados na área de atención a persoas con discapacidade (subvencións do tipo E e F das relacionadas no artigo 3º):
-Nos servizos centrais: a Subdirección Xeral de Discapacidade.
-Nas delegacións provinciais: o Servizo de Persoas Maiores, Persoas con Discapacidade e Menores.
D) Subvencións de mantemento e promoción de actividades de servizos sociais especializados na área de atención a persoas maiores (subvencións do tipo G e H das relacionadas no artigo 3º):
-Nos servizos centrais: a Subdirección Xeral de Maiores.
-Nas delegacións provinciais: o Servizo de Persoas Maiores, Persoas con Discapacidade e Menores.
E) Subvencións de investimento en servizos sociais especializados na área de atención a menores (subvencións do tipo I das relacionadas no artigo 3º):
-A Subdirección Xeral de Menores.
Artigo 11º.-Comisións de valoración.
A composición das comisións de valoración será a seguinte:
A) Nos servizos centrais:
A.1. Para a concesión de subvencións de servizos sociais de atención primaria:
-Presidente: o director xeral de Acción Social.
-Vogais: o subdirector xeral de Inclusión Social e Cooperación coas corporacións locais e o xefe de servizo de Prestacións. Actuará como secretario, con voz pero sen voto, un funcionario por proposta do director xeral de Acción Social.
A.2. a) Para a concesión de subvencións de investimento en centros e servizos de atención especializada na área de atención a persoas con discapacidade:
-Presidente: o director xeral de Acción Social.
-Vogais: o subdirector xeral de Discapacidade e o xefe de Servizo de Equipamentos e promoción da accesibilidade. Actuará como secretario, con voz pero sen voto, un funcionario por proposta do director xeral de Acción Social. Poderase convocar, con voz pero sen voto, un representante da Intervención Delegada.
b) Para a concesión de subvencións de mantemento e de promoción de actividades de servizos sociais de atención especializada na área de atención a persoas con discapacidade:
-Presidente: o director xeral de Acción Social.
-Vogais: o subdirector xeral de Atención a Persoas con Discapacidade e o xefe do Servizo de Programas
para Persoas con Discapacidade. Actuará como secretario, con voz pero sen voto, un funcionario por proposta do director xeral de Acción Social.
A.3. Para a concesión de subvencións de servizos sociais de atención especializada na área de atención a persoas maiores:
-Presidente: o director xeral de Acción Social.
-Vogais: o subdirector xeral de Maiores e o xefe do Servizo de Programas para Maiores. Actuará como secretario, con voz pero sen voto, un funcionario por proposta do director xeral de Acción Social.
A.4. Para a concesión de subvencións de servizos sociais de atención especializada na área de atención a menores:
-Presidente: o director xeral de Acción Social.
-Vogais: o subdirector xeral de Menores e o xefe do Servizo de Defensa do Menor. Actuará como secretario, con voz pero sen voto, un funcionario por proposta do director xeral de Acción Social.
B) Nos servizos periféricos:
B.1. Para a concesión de subvencións de servizos sociais de atención primaria:
-Presidente: o secretario provincial das delegacións provinciais da Igualdade e do Benestar da Vicepresidencia da Igualdade e do Benestar.
-Vogais: dous funcionarios designados polo delegado provincial entre os cales deberá figurar o xefe do Servizo de Prestacións. Actuará como secretario un dos vogais. Poderase convocar, con voz pero sen voto, un representante da Intervención Territorial.
B.2. Para a concesión de subvencións de mantemento e de promoción de actividades de servizos sociais de atención especializada na área de atención a persoas con discapacidade:
-Presidente: o secretario provincial das delegacións provinciais da Igualdade e do Benestar da Vicepresidencia da Igualdade e do Benestar.
-Vogais: dous funcionarios designados polo delegado provincial entre os cales deberá figurar o xefe do Servizo de Persoas Maiores, Persoas con Discapacidade e Menores. Actuará como secretario un dos vogais. Poderase convocar, con voz pero sen voto, un representante da Intervención Territorial.
B.3. Para a concesión de subvencións de mantemento e de promoción de actividades de servizos sociais de atención especializada na área de atención a persoas maiores:
-Presidente: o secretario provincial das delegacións provinciais da Igualdade e do Benestar da Vicepresidencia da Igualdade e do Benestar.
-Vogais: dous funcionarios designados polo delegado provincial entre os cales deberá figurar o xefe do Servizo de Persoas Maiores, Persoas con Discapacidade e Menores. Actuará como secretario un dos vogais. Poderase convocar, con voz pero sen voto, un representante da Intervención Territorial.
Artigo 12º.-Criterios de valoración das solicitudes de subvencións.
1. Subvencións para servizos, centros e programas na área da atención primaria (subvencións do tipo A, B, C das relacionadas no artigo 3º):
As solicitudes serán baremadas ata un máximo de 100 puntos, dos cales 60 poderán corresponder á valoración obtida pola aplicación dos criterios de carácter xeral e os 40 puntos restantes pola valoración obtida pola aplicación dos criterios de carácter específico para cada tipo de subvención.
A. Criterios xerais: (ata un máximo de 60 puntos).
A1-Dimensión e eficacia social da entidade, que poderá avaliarse, segundo os casos, con consideración a potencial número de usuarios dos servizos, área xeográfica cuberta, impacto social das actividades desenvolvidas e, se é o caso, número de socios ou afiliados (ata un máximo de 10 puntos)
A2-Solvencia técnica (ata un máximo de 10 puntos), que se determinará en función de:
-A experiencia previa acreditada na prestación de servizos sociais e na xestión e xustificación dos programas subvencionados en exercicios anteriores.
-Os medios técnicos de que dispón a entidade.
-Os seus recursos humanos.
A3-A complementariedade coas actuacións do sistema público de servizos sociais (ata un máximo de 15 puntos).
A4-A diversificación de fontes de financiamento (primarase a obtención de fondos de fontes distintas a subvencións públicas) (ata un máximo de 15 puntos).
A5-A non existencia doutras liñas de subvención promovidas pola administración autonómica para o tipo de actuación desenvolvido pola entidade (ata un máximo de 10 puntos).
B. Criterios específicos para cada tipo de subvención: (ata un máximo de 40 puntos):
B.1. Subvencións de investimento en centros de servizos sociais de atención primaria:
-A insuficiencia de equipamentos e servizos que presten atencións das mesmas características na zona de influencia, en relación coas necesidades sociais detectadas presentes ou futuras (ata un máximo de 20 puntos).
-A calidade do proxecto construtivo ou de dotación presentado e a adecuación e dimensión da solicitude ao servizo para o cal está concibido (ata un máximo de 20 puntos).
B.2. Subvencións de mantemento de centros e equipamentos de servizos sociais de atención primaria:
-A insuficiencia de servizos que presten atencións das mesmas características na zona de influencia en relación coas necesidades sociais detectadas presentes ou futuras (ata un máximo de 20 puntos).
-A calidade, regularidade, eficacia e eficiencia dos servizos para os cales se solicita a subvención (ata un máximo de 10 puntos).
-A integración operativa nos servizos prestados da perspectiva da igualdade de xénero (ata un máximo de 10 puntos).
B.3. Subvencións de promoción de actividades e programas básicos, innovadores e complementarios de atención primaria:
-A complementariedade coas accións desenvolvidas polos servizos sociais de atención primaria e os plans de inclusión social das diversas administracións, especialmente por medio do desenvolvemento dos programas descritos nos epígrafes 3 (Programa de inserción social) e 4 (Programa de animación, prevención e cooperación social) do artigo 9 do Decreto 240/1995, do 28 de xullo, polo que se regulan os servizos sociais neste nivel de atención (ata un máximo de 20 puntos).
-O carácter innovador das metodoloxías e estratexias de intervención propostas (ata un máximo de 10 puntos).
-A integración operativa no programa da perspectiva de igualdade de xénero (ata un máximo de 10 puntos).
2. Subvencións para servizos, centros e programas na área de atención a persoas con discapacidade (subvencións do tipo D, E e H das relacionadas no artigo 3º).
As solicitudes serán baremadas ata un máximo de 100 puntos, dos cales 40 poderán corresponder á valoración obtida pola aplicación dos criterios de carácter xeral e os 60 puntos restantes pola valoración obtida pola aplicación dos criterios de carácter específico para cada tipo de subvención.
A. Criterios xerais: (ata un máximo de 40 puntos).
A1-Dimensión e eficacia social da entidade, que poderá avaliarse, segundo os casos, con consideración a potencial número de usuarios dos servizos, área xeográfica cuberta, impacto social das actividades desenvolvidas e, se é o caso, número de socios ou afiliados (ata un máximo de 10 puntos).
A2-Solvencia técnica (ata un máximo de 10 puntos), que se determinará en función de:
-A experiencia previa acreditada na prestación de servizos sociais e na xestión e xustificación dos programas subvencionados en exercicios anteriores.
-Os medios técnicos de que dispón a entidade.
-Os seus recursos humanos.
A3-A complementariedade coas actuacións do sistema público de servizos sociais e a inexistencia doutras liñas de subvención promovidas pola Administración autonómica para o tipo de actuación desenvolvido pola entidade (ata un máximo de 10 puntos).
A4-A diversificación de fontes de financiamento (primarase a obtención de fondos de fontes distintas a subvencións públicas) (ata un máximo de 10 puntos).
B. Criterios específicos para cada tipo de subvención: (ata un máximo de 60 puntos).
B.4. Subvencións de investimento en servizos sociais especializados na área de atención ás persoas con discapacidade:
-O déficit ou insuficiencia de recursos na zona de influencia (ata un máximo de 20 puntos).
-A adecuación da actuación investidora para a cobertura das necesidades, tendo en consideración as características dos usuarios e a dimensión e a intensidade das atencións específicas requiridas (ata un máximo de 20 puntos).
-A necesidade das melloras propostas para a continuidade e autorización dos servizos (ata un máximo de 20 puntos).
B.5. Subvencións de mantemento en servizos sociais especializados na área de atención ás persoas con discapacidade:
-A necesidade de consolidación das accións financiadas en anos anteriores (ata un máximo de 20 puntos).
-A incidencia na calidade de vida das persoa con discapacidade e das súas familias (ata un máximo de 20 puntos).
-A calidade, regularidade, eficacia e eficiencia das actuacións para as cales se solicita a subvención (ata un máximo de 20 puntos).
B.6. Subvencións de promoción de actividades básicas, innovadoras e complementarias en servizos sociais especializados na área de atención ás persoas con discapacidade:
-A necesidade de consolidación das accións financiadas en anos anteriores (ata un máximo de 20 puntos).
-A incidencia na calidade de vida das persoa con discapacidade e das súas familias (ata un máximo de 20 puntos).
-A calidade, regularidade, eficacia e eficiencia das actividades para as cales se solicita a subvención (ata un máximo de 20 puntos).
3. Subvencións para servizos, centros e programas na área atención a persoas maiores (subvencións do tipo G e H das relacionadas no artigo 3º):
As solicitudes serán baremadas ata un máximo de 100 puntos, dos cales 60 poderán corresponder á valoración obtida pola aplicación dos criterios de carácter xeral e os 40 puntos restantes pola valoración obtida pola aplicación dos criterios de carácter específico para cada tipo de subvención.
A. Criterios xerais: (ata un máximo de 60 puntos).
A1-Dimensión e eficacia social da entidade, que poderá avaliarse, segundo os casos, con consideración a potencial número de usuarios dos servizos, área xeográfica cuberta, impacto social das actividades desenvolvidas e, se é o caso, número de socios ou afiliados (ata un máximo de 20 puntos).
A2-Solvencia técnica (ata un máximo de 10 puntos), que se determinará en función de:
-A experiencia previa acreditada na prestación de servizos sociais e na xestión e xustificación dos programas subvencionados en exercicios anteriores.
-Os medios técnicos de que dispón a entidade.
-Os seus recursos humanos.
A3-A complementariedade coas actuacións do sistema público de servizos sociais (ata un máximo de 20 puntos).
A4-A diversificación de fontes de financiamento (primarase a obtención de fondos de fontes distintas a subvencións públicas) (ata un máximo de 10 puntos).
B. Criterios específicos para cada tipo de subvención: (ata un máximo de 40 puntos).
B.7. Subvencións de mantemento en servizos sociais especializados na área de atención ás persoas maiores:
-O volume de gasto xerado no centro en función do número dos seus usuarios, dimensionamento e/ou adecuación, incluíndo os custos derivados do réxime posesorio do local, gastos correntes de mantemento, gastos de persoal e outros gastos de análoga índole (ata un máximo de 25 puntos).
-A calidade, regularidade, eficacia e eficiencia das actuacións para as cales se solicita a subvención (ata un máximo de 15 puntos).
B.8. De promoción de actividades básicas, innovadoras e complementarias no ámbito dos servizos sociais especializados de atención ás persoas maiores:
-O número e impacto dos programas e /ou actuacións e actividades que se desenvolvan na atención ou prevención da dependencia e apoio ás súas familias (ata un máximo de 20 puntos).
-O número e impacto dos programas e /ou actuacións e actividades que se desenvolvan na materia de envellecemento activo e saudable, así como dos programas que fomenten a participación social e o voluntariado (ata un máximo de 10 puntos).
-O desenvolvemento doutros programas innovadores e de novas tecnoloxías que redunden nunha maior calidade de vida dos maiores (ata un máximo de 10 puntos).
4. Subvencións de investimento en servizos sociais especializados na área de atención a menores:
As solicitudes serán baremadas ata un máximo posible de 100 puntos, de conformidade cos criterios que se expoñen a seguir:
A. Pola natureza do investimento que se vai realizar, que se valorarán da seguinte maneira:
A.1. Para adquisición de inmobles (poderán outorgarse ata 20 puntos de acordo co número de prazas que se van crear).
A.2. Para nova construción, reforma substancial ou reformas menores (poderán outorgarse ata 20 puntos, segundo a necesidade e a mellora da oferta e calidade dos servizos que implique a execución do proxecto).
A.3. Para equipamento e moblaxe (poderán outorgarse ata 15 puntos segundo a necesidade e a mellora da calidade dos servizos que se acade co investimento solicitado).
A.4. Para equipamento tecnolóxico (ordenadores, módems, impresoras, etc.) e comunicacións (acceso á rede, sofware, etc.) (poderán outorgarse ata 20 puntos, segundo a necesidade e a mellora da calidade dos servizos que se acade co investimento solicitado).
A.5. Para os proxectos de carácter innovador (poderán outorgarse ata 25 puntos, valorando as innovacións propostas e a calidade dos servizos que implique a execución do proxecto).
Para estes efectos, especifícase que os puntos A.1, A.2 e A.5 son incompatibles entre si e, polo tanto, non acumulativos.
B. Polo nivel de ocupación media, sempre que sexa maior do 60% das prazas concertadas (ata un máximo de 25 puntos).
C. Dispoñibilidade para o acollemento de grupos de irmáns (ata un máximo de 10 puntos). Esta dispoñibilidade deberá acreditarse mediante declaración responsable do representante legal da entidade.
D. Dispoñibilidade para atender necesidades de internamento urxente que eventualmente produzan unha sobre ocupación temporal do centro (ata 10 puntos). Esta dispoñibilidade deberá acreditarse mediante declaración responsable do representante legal da entidade.
Artigo 13º.-Resolución.
1. Serán resoltas polo Vicepresidente da Igualdade e do Benestar as seguintes solicitudes de subvención:
-As destinadas a investimento, mantemento e promoción de actividades no nivel de atención primaria, que sexan presentadas por asociacións ou entidades de ámbito supraprovincial.
-As destinadas a mantemento e promoción de actividades no nivel de servizos especializados de atención a persoas con discapacidade, que sexan presentadas por asociacións ou entidades de ámbito supraprovincial.
-As destinadas a mantemento e promoción de actividades no nivel de servizos especializados de atención a persoas maiores, que sexan presentadas por asociacións ou entidades de ámbito supraprovincial, e as presentadas por entidades que conten con máis de mil socios.
-As destinadas a investimento en centros de servizos especializados na área de atención a persoas con discapacidade e a menores, con independencia do ámbito territorial de actuación da asociación ou entidade solicitante.
2. Nos demais casos non previstos no número anterior, delégase a competencia para resolver a concesión das subvencións solicitadas ao abeiro da presente orde nos delegados ou delegadas provinciais da Vicepresidencia da Igualdade e do Benestar, segundo o seu respectivo ámbito territorial, unha vez fiscalizadas polas intervencións competentes.
3. Tanto a concesión como a determinación do importe das subvencións realizarase en réxime de concorrencia competitiva, atendendo aos criterios de prioridade establecidos nesta orde.
4. As resolucións recaídas serán motivadas e notificaranse aos interesados para a execución da axuda outorgada no prazo de seis meses contados a partir do día seguinte ao da publicación da presente orde. Se vencese o prazo para resolver sen que recaese resolución expresa, os interesados poderán entender desestimadas as súas pretensións por silencio administrativo.
5. As resolucións expresas ou presuntas que se diten ao amparo da presente orde poñerán fin á vía administrativa e contra elas poderán interpoñerse, se é o caso, recurso potestativo de reposición, no prazo dun mes contado a partir da notificación da resolución expresa ou de tres meses a partir do día seguinte a aquel en que se produza o acto presunto, ante o mesmo órgano que as ditou, de acordo co previsto no artigo 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa (BOE nº 167, do 14 de xullo), no prazo de dous meses contados desde a súa notificación, se o acto é expreso, ou seis meses a partir do día seguinte a aquel en que se
produza o acto presunto, e sen prexuízo de que os interesados poidan executar calquera outro que coiden oportuno.
6. En todo caso, unha vez recibida a resolución de concesión da subvención, a entidade beneficiaria deberá comunicar no prazo de dez días a aceptación da subvención. De non achegar esta aceptación entenderase que renuncia á subvención.
Artigo 14º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente de axudas ou subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución da subvención, por instancia do beneficiario, sempre que se cumpran os requisitos previstos no artigo 12.2º do Decreto 287/2000, do 21 de novembro, polo que se desenvolve o réxime de
axudas e subvencións que conceda a Administración autonómica.
3. Sen prexuízo do establecido no artigo anterior e con carácter excepcional, poderanse efectuar resolucións complementarias por existiren fondos procedentes de renuncias de subvencións inicialmente concedidas ou cando se produza unha ampliación do financiamento pola achega de novos fondos dispoñibles, tal e como se establece no artigo 5º.1 da orde. Nestes supostos, só poderán atenderse as solicitudes presentadas dentro do prazo establecido no artigo 7º da presente orde.
Artigo 15º.-Infraccións e sancións.
En materia de infraccións e sancións observarase o disposto na Lei 38/2003, do 17 de novembro, xeral de subvencións, no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redacción dada pola Lei 14/2004, do 29 de decembro, de medidas tributarias e de réxime administrativo, así como no Decreto 287/2000, do 21 de novembro, polo que se desenvolve o réxime de axudas e subvencións que conceda a comunidade autónoma.
Artigo 16º.-Obrigas das entidades subvencionadas.
De acordo co establecido no artigo 78.4º do Decreto lexislativo 1/1999, do 7 de outubro, segundo redacción dada pola Lei 14/2004, do 29 de decembro, os beneficiarios destas subvencións deberán:
a) Realizar o investimento, a actividade ou o servizo que fundamenta a concesión. En todo caso, as actuacións que se van subvencionar deberán realizarse dentro do exercicio.
b) Acreditar ante a entidade concedente a realización da actividade e o cumprimento dos requisitos e das condicións que determine a concesión da axuda ou subvención.
c) Facer constar, en todo tipo de publicidade e información, a condición de subvencionada pola Vicepresidencia da Igualdade e do Benestar e, no caso das subvencións concedidas con cargo á aplicación 05.31.312B.781.0, polo Fondo Europeo de Desenvolvemento Rexional.
d) Comunicarlle á entidade concedente a obtención de subvencións ou subvencións para a mesma finalidade procedentes de calquera administración ou ente público nacional ou internacional. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
e) Someterse ás actuacións de control que efectúe a Vicepresidencia da Igualdade e do Benestar, ás de control financeiro que correspondan á Intervención Xeral da Comunidade Autónoma de Galicia e ás previstas na lexislación do Consello de Contas. Neste senso, os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, Consello de Contas ou Tribunal de Contas e, cando se
trate de subvencións concedidas con cargo á aplicación 05.31.312B.781.0, polo Fondo Europeo de Desenvolvemento Rexional, no exercicio das súas funcións de fiscalización e control do destino das subvencións.
Artigo 17º.-Pagamento e xustificación das subvencións.
1. Unha vez ditada a resolución pola que se concede a subvención, procederase ao pagamento e xustificación segundo o disposto na Lei 38/2003, do 17 de novembro, xeral de subvencións, no Real decreto 887/2006, do 21 de xullo, que a desenvolve, e no Decreto 287/2000, do 21 de novembro, da forma establecida nos números seguintes.
2. De conformidade co establecido na Lei 14/2006, do 28 de decembro, de orzamentos xerais da Comunidade Autónoma (DOG nº 249, do venres 29 de decembro), só estarán obrigadas a acreditar que se atopan ao día das obrigas estatais e autonómicas e da Seguranza Social, e que non teñen pendente de pagamento ningunha débeda por ningún concepto coa comunidade autónoma, aquelas entidades que sexan beneficiarias de subvencións para investimento por unha contía superior aos 1.500 euros.
2.1. Subvencións de mantemento e promoción de actividades:
Ao abeiro do establecido no artigo 16 un do Decreto 287/2000, do 21 de novembro, o pagamento destas subvencións poderá facerse segundo se establece a seguir:
-Para aquelas subvencións que non superen o importe de 6.010,12 euros poderá acordarse no momento da concesión un anticipo de pagamento de ata o 60%, e librarase o 40% restante no momento da completa xustificación por parte do beneficiario do cumprimento da finalidade e demais condicións para as cales foi concedida, mediante un balance de ingresos e gastos asinado polo presidente ou responsable da entidade a cal se reflectirá que o gasto realizado foi igual ou superior ao importe total da axuda, xunto cos xustificantes do gasto realizado como consecuencia da actividade obxecto da subvención.
-Para aquelas subvencións que superen o importe de 6.010,12 euros o pagamento das subvencións axustarase ao seguinte:
a) Poderá efectuarse un pagamento de ata o 10% da totalidade da subvención, con carácter de anticipo á conta da liquidación, que poderá acordarse no momento da súa concesión a instancia do interesado.
Para facer efectivo este anticipo deberán presentarse os seguintes medios documentais provisorios de xustificación:
1. Para as subvencións de mantemento unha certificación do director ou responsable da entidade dos gastos xa realizados durante o presente exercicio e as cantidades pendentes de pagamento.
2. Para as subvencións de promoción de actividades unha certificación do director ou responsable da entidade do inicio das actividades.
b) Ata o 80% do total da subvención concedida poderán acordarse ata tres pagamentos parciais, a medida que o beneficiario xustifique ter realizado un gasto equivalente, mediante certificación do director ou responsable da entidade xunto cos xustificantes do gasto realizado como consecuencia da actividade obxecto da subvención.
c) O 20% restante (ou o 10% no caso de realizarse anticipo) farase efectivo, unha vez xustificada a aplicación da totalidade da subvención para o fin para o que foi concedida, mediante un balance de ingresos e gastos asinado polo presidente ou responsable da entidade no que se reflicta que o gasto realizado foi igual ou superior ao importe total da axuda, xunto cos xustificantes do gasto realizado como consecuencia da actividade obxecto da subvención.
En todo caso, a xustificación final das subvencións e mantemento e promoción de actividades, poderá presentarse ata o 10 de decembro e a entidade deberá achegar, ademais, antes do 31 de xaneiro do exercicio seguinte, ante a Vicepresidencia da Igualdade e do Benestar ou delegación provincial respectiva, un balance de ingresos e gastos comprensivo de todo o ano natural conforme o anexo VII de cada modelo, así como unha memoria no caso de promoción de actividades.
2.2. Subvencións de investimento:
No suposto de subvencións para gastos de investimento, o pagamento e a xustificación efectuaranse de acordo co establecido no artigo 16 dous do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
O aboamento da subvención efectuarase unha vez presentada ante os servizos centrais ou periféricos da Vicepresidencia da Igualdade e do Benestar, segundo proceda, a seguinte documentación xustificativa:
a) Subvención para adquisición de inmobles.
-Copia da escritura pública de compravenda, que recollerá unha cláusula en que se faga constar que o inmoble obxecto da subvención deberá manterse, polo menos durante vinte anos, destinado á finalidade que serviu de fundamento á petición.
b) Subvencións para construción, reforma, ampliación ou mellora de inmobles:
-Certificación asinada e selada pola entidade receptora da axuda, na cal se faga constar a realización das obras e a conformidade con elas. Xunto coa xustificación de execución da obra, será obrigatoria a presentación da licenza urbanística, no caso de que esta sexa exixible.
-Certificado ou factura orixinal expedida pola empresa ou contratista individual que realizou a obra.
-Nas subvencións para a construción de nova planta, presentarase compromiso asinado polo representante legal da entidade beneficiaria de que o inmoble se destinará, durante vinte anos, á finalidade que serviu de fundamento á petición.
c) Subvención para equipamento e moblaxe:
-Certificado do representante da entidade en que conste a realización da subministración e a súa conformidade con ela.
-Facturas orixinais, debidamente conformadas, de cada unha das casas subministradoras.
3. Nos dous números anteriores, as facturas deberán cumprir o disposto no Real decreto 1496/2003, do 28 de novembro, polo que se aproba o regulamento que regula as obrigas de facturación e se modifica o regulamento do imposto sobre o valor engadido.
4. Considéranse incluídos dentro dos gastos subvencionables os financeiros, os de asesoría xurídica ou financeira, gastos notariais e rexistrais e os gastos periciais para a realización do proxecto subvencionado, así como os de administración específicos, se están directamente relacionados coa actividade subvencionada e son indispensables para a adecuada preparación ou execución daquela.
5. No momento da xustificación final do gasto e, en calquera caso, antes do último pagamento, o peticionario presentará unha declaración complementaria do conxunto das subvencións solicitadas das distintas administracións públicas competentes ou das súas entidades vinculadas ou dependentes, así como doutros entes públicos ou privados, tanto das aprobadas e concedidas como das pendentes de resolución, para o mesmo obxecto que corresponde ás subvencións reguladas nesta orde.
6. A documentación xustificativa dos gastos realizados, no caso das subvencións de investimento, poderá presentarse ata o 23 de novembro do ano 2007. Igualmente, os beneficiarios das subvencións, de carácter plurianual, para adquisición, construción, reforma, rehabilitación e equipamento de centros de atención a persoas con discapacidade, concedidas ao abeiro das ordes do 20 de abril de 2005, 6 de abril de 2006 e das ordes que as modifican, poderán presentar a documentación xustificativa dos gastos realizados, correspondente á anualidade 2007, ata o día 23 de novembro deste mesmo ano.
Artigo 18º.-Reintegro das subvencións concedidas.
1. De acordo co establecido no artigo 78.10º do Decreto lexislativo 1/1999, do 7 de outubro, segundo redacción dada pola Lei 14/2004, do 29 de decembro, procederá o reintegro total ou parcial da contía da subvención percibida xunto cos xuros de demora producidos desde o momento do seu pagamento ata a data en que se acorde a procedencia do reintegro nos seguintes casos:
a) Incumprimento da obriga de xustificación.
b) Obtención da subvención sen reunir os requisitos exixidos para a súa concesión.
c) Incumprimento total ou parcial da finalidade para a cal foi concedida a subvención.
d) Incumprimento das condicións impostas ás entidades colaboradoras e beneficiarios con motivo da concesión da axuda ou subvención pública.
2. Igualmente, procederá o reintegro do exceso percibido nos supostos en que o importe da subvención, illadamente ou en concorrencia con outras subvencións ou axudas concedidas por outras administracións públicas ou entes públicos ou privados, nacionais ou internacionais, supere o custo da actividade que vai desenvolver o beneficiario.
3. A tramitación do correspondente expediente de reintegro levarase a cabo conforme o procedemento establecido no artigo 20 do Decreto 287/2000, do 21 de novembro, polo cal se desenvolve o réxime de axudas e subvencións públicas da Comunidade Autónoma de Galicia.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para a súa cobranza o disposto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Disposición adicional
Única.-Coas excepcións previstas no punto primeiro do artigo 13º, apróbase a delegación de atribucións do Vicepresidente da Igualdade e do Benestar nos delegados/as provinciais da Igualdade e do Benestar, no seu respectivo ámbito territorial, para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer os gastos, o recoñecemento das obrigas e a proposta dos pagamentos, en relación co disposto no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Autorízase ao director xeral de Acción Social para ditar as normas necesarias para o desenvolvemento desta orde.
Segunda.-A presente orde entrará en vigor ao día seguinte da súa publicación no Diario Oficial de Galicia.
Santiago de Compostela, 19 de febreiro de 2007.
Anxo Manuel Quintana González
Vicepresidente da Igualdade e do Benestar